NWR sny werkers se salarisse, werksure - Toerisme - Republikein
Sunday, December 05th, 20:06:59
NWR sny werkers se salarisse, werksure
Verlaging van tussen 10% en 25%
12 July 2021 | Toerisme
Ellanie Smit – Namibia Wildlife Resorts (NWR) het bykomende kostebesparingsmaatreëls ingestel om die volhoubaarheid van die maatskappy te verseker deur die basiese salarisse en werksure van al sy werknemers te verminder.
NWR se woordvoerder, mnr. Mufaro Nesongano, sê die afgelope 16 maande was die moeilikste tydperk wat enige toerisme-onderneming nóg beleef het.
"Elke maatskappy in dié sektor het verskillende maatreëls getref om sy bedrywighede en hul lewensbestaan te beskerm." Nesongano sê NWR, as 'n staatsonderneming, het ewe ongekende waters bevaar toe die basiese salarisse van sy direksie, besturende direkteur en senior bestuur met Patterson E-gradering in September verlede jaar met 25% gesny is.
Hy het gesê NWR en die Namibiese Vakbond vir Staatsdienswerkers (Napwu) het terselfdertyd ooreengekom om salarisverhogings vir 2019-'20 te staak en ook die normale oortyd, Sondag en openbare vakansiedae en ander toelaes en voordele vanaf Maart verlede jaar tot nou toe.
"Al hierdie pogings is aangewend om die welstand van sy werknemers en die onderneming te beskerm."
Nesongano sê met die uitdagings wat die bedryf steeds in die gesig staar, moes NWR bykomende maatreëls oorweeg om die onderneming se volhoubaarheid te verseker.
"Op grond hiervan sal NWR, in ooreenstemming met artikel 12 (6) (a) en (b) van die Arbeidswet 11 van 2007, die vergoeding en werksure van sy werknemers vir posgraderings A1 - F1 vir operasionele redes verminder, vir 'n tydperk van nie langer as drie maande vanaf Augustus 2021 nie."
Dié werknemers se basiese salarisse sal onderskeidelik met 10%, 15%, 20% en 25% verminder word, afhangende van die werknemer se salarisskaal.
Werknemers in gradering A tot C se werksure sal met een uur verminder word; en 90 minute vir werknemers in gradering D en twee uur vir werknemers in die E- en F-gradering.
In NWR se geval sal slegs die basiese salaris beïnvloed word, het Nesongano gesê.
"Hierdie besluit was nie maklik nie, want ons het gehoop ons vorige maatreëls en 'n moontlike toename in reisbeweging sou gedurende ons piekseisoen die situasie verbeter. Maar onder die huidige omstandighede waar gevalle skerp styg en Namibië as reisbestemming raak, voorsien ons nie binnekort 'n merkbare verbetering nie. Daarom is die vermindering in ure en basiese salarisse daarop gemik om ons 'n bietjie beweegruimte te gee om in hierdie moeilike tye operasioneel te bly," het dr. Matthias Ngwangwama, NWR se besturende direkteur, gesê.
Terwyl die sekretaris-generaal van Napwu, mnr. Peter Nevonga, gesê het hulle is nie oor die aangeleentheid geraadpleeg nie en onderhandelinge moet plaasvind rakende enige veranderinge in diensvoorwaardes, het Ngwangwama aan Republikein se susterkoerant Namibian Sun gesê hulle het die artikels gevolg soos uiteengesit in die arbeidswet.
NWR gaan voort om die ministerie van staatsondernemings en sy sleutel-belanghebbendes te betrek om te sien hoe hulle gedurende hierdie tydperk ondersteuning kan bied, het Nesongano gesê.
Namibian Sun het in Mei berig NWR het 'n verlies van N$174 miljoen gedurende die boekjaar 2019-'20 gely.
NWR se gemiddelde besetting het van 49% in 2019 tot 21% gedaal.
Dié syfer was egter beter as die slegste scenario van 10% wat hulle voorspel het toe die pandemie uitgebreek het.
Die maatskappy se inkomste het met 56% gedaal, van N$395 miljoen in 2019 tot N$173 miljoen, meestal – indien nie almal nie – van die plaaslike mark.